《山游即事》
清代·韩是升

微风送轻寒，薄云不成雨。幽讨事近游，路出枫江浦。

小艇泊溪湾，短杖策云坞。花繁贤相祠，崖悬化人宇。

剑壁喷飞泉，甘冽清肺腑。峰回境益幽，气怯力仍努。

抚兹林壑美，转念风尘苦。客梦黄金台，事过悔莽卤。

故乡殊可娱，碌碌将何补。出处判险夷，贤愚审去取。

愿携买山钱，傍石开蓬户。运甓惜分阴，吾怀在千古。

作者简介：韩是升，字东生，号旭亭，晚号乐余，元和人。贡生。有《听钟楼诗稿》。